Fire somaliske mænd på 19-20 år fra Aarhus aflagde det somaliske miljø i Aalborg et visit lørdag aften. Det endte i håndgemæng mellem de to grupper, og politiet måtte skille dem ad, men ingen af parterne ville anmelde det. Senere på natten var den så gal igen, og politiet måtte igen skride ind, da de fire somaliske mænd fra Aarhus i en bil forsøgte af køre en person fra Aalborg gruppen ned. -  En bil med den her gruppe af somalier havde flere gange forsøgt at køre en person ned. Man havde bevidst villet køre ham ned. Da det ikke var lykkedes, brugte de peberspray ud af vinduet mod ham, siger vagtchef Per Jørgensen fra Nordjyllands Politi. Episoden skete klokken 04.45. Mændene i bilen blev anholdt for overtrædelse af våbenloven, for at volde fare for andres liv og førlighed og så forsøg på grov vold. - Nu skal vi have klarlagt, hvem af dem, der har gjort hvad, siger vagtchefen. Hele persongruppen er kendt af politiet i forvejen.

Referat:
Nordjyllands Politi blev flere gange natten til søndag holdt beskæftiget af en gruppe somaliske mænd.